

**Скъпи третокласнико,**

 През ваканцията ще имаш много домашни. Ето кои са те: да играеш навън по няколко часа на ден, да гледаш телевизия (не прекалявай), да играеш на компютър (не забравяй правилата за безопасен интернет), да се веселиш и хубаво да си починеш!

А почивката е сладка и с книга в ръка! С книгата ти ще се отправиш на различни пътешествия – във вълшебни светове, към непознати планети и чудати градове; ще се запознаеш с различни герои – маймунки, мечета, принцове и принцеси, зеленчуци, които говорят, лоши вълшебници и добри феи. Аз, твоята госпожа, ти пожелавам да откриеш магията на книгата и да се забавляваш с нея!

Не е задължително да прочетеш всички книги от списъка, не е задължително да прочетеш ТОЧНО тези книги. Важното е да четеш. Чети енциклопедии, списания, вицове, забавни истории – което ти е интересно!

**Препоръчителен списък за четене за 3 клас**

1. Приказки - Р.Босилек, А. Разцветников , Х.К. Андерсен
2. “ Малкият принц ” – А.Екзюпери
3. “През гори и води ”- Е. Станев
4. “ Приключенията на Лукчо ”- Дж. Родари
5. “ Мечо Пух“ – А.Милн
6. “ Вълшебникът от Оз “ – Л.Баум
7. “ Пет приказки “ – В.Петров
8. “ Небивалици ” - Д. Бисет
9. “Алиса в страната на чудесата ” - Л.Карол
10. “ Книга за джунглата” - Р.Киплинг
11. “ Приказки по телефона “, „ Разни приказки за игра “ – Дж.Родари
12. „Маншон, Полуобувка и мъхеста брада“ – Ено Рауд
13. „Крокодила Гена“ – Е.Успенски
14. „Децата от улица „Тряскаджийска“ – А.Линдгрен

**На добър час в чудния свят на книгите!**

 31.05.2017г. Госпожа Е.Гайдова

|  |
| --- |
| **Правила за четене*** Вземай книгата с чисти ръце!
* За да четеш, седни удобно! Дръж книгата на 30-40 см от очите си!
* Нека осветлението е достатъчно и да пада от лявата ти страна!
* Направи си и използвай книгоразделител!
* Съхранявай книгите грижливо, не ги цапай и късай!
* Изяснявай си значението на неизвестните думи – търси ги в речника, интернет или попитай възрастните!
* Старай се да разбираш и да си представяш това, което четеш!
* Направи си читателски дневник !

**Как да си направим читателски дневник ?** 1. Решете какъв да бъде външният вид на вашия читателски дневник. Можете да закупите готов от книжарницата или да го направите от тетрадка.  2. Първа страница: Тя е заглавната страница на вашия дневник. На нея впишете имената си. Може да я украсите с рисунки, колажи и крилати мисли за книгите и четенето.  3. Втора страница: Препишете списъка за съответния клас или го залепете.  4. Как да запишем книга? /примерен план/ * Автор /кратки биографични данни; снимка; други творби от него/;
* Заглавие на произведението;
* За какво се разказва в книгата?
* Кои са главните герои в книгата? / Кои герои харесвате? Кои герои не харесвате? Защо?/
* Разкажете момент, който ви е харесал или го препишете.
* Препишете любима мисъл или реплика на герой.
* Нарисувайте или залепете картинка, свързана с прочетеното.

**Приятно попълване на дневника!** |